บลจ.ทิสโก้ลุ้นราคาน้ำมันเด้งเก็งกำไร8%
บลจ.ทิสโก้ แนะเพิ่มน้ำหนักน้ำมันโลก ออก “ออยล์ ทริกเกอร์ 7” ตั้งเป้ากำไร 8% ใน 8 เดือน
31 ก.ค. 2558

บลจ.ทิสโก้ แนะเพิ่มน้ำหนักน้ำมันโลก ออก “ออยล์ ทริกเกอร์ 7” ตั้งเป้ากำไร 8% ใน 8 เดือน
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า หลังจากราคาน้ำมันดิบเวสต์เทกซัส (WTI) ลดลงต่ำกว่า 50 เหรียญสหรัฐ/บาร์เรล ถือเป็นจังหวะเหมาะในการทยอยเพิ่มน้ำหนักการลงทุนในน้ำมัน เพื่อโอกาสรับผลตอบแทนที่ดีเมื่อราคาน้ำมันฟื้นกลับมาทั้งนี้ ระหว่างวันที่ 31 ก.ค.-4 ส.ค. 2558 บลจ.ทิสโก้ จะเปิดขายกองทุนทิสโก้ ออยล์ ทริกเกอร์ 8% #7 โดยตั้งเป้าหมายกำไร 8% ภายใน 8 เดือน มูลค่าโครงการ 2,000 ล้านบาท มูลค่าจองซื้อขั้นต่ำ 5,000 บาท 
อย่างไรก็ตาม การกำหนดเป้าหมายดังกล่าวไม่ใช่ประมาณการหรือการรับประกันผลตอบแทนว่านักลงทุนจะได้รับผลตอบแทนตามเป้าหมายเมื่อเลิกกองทุนกองทุนทิสโก้ ออยล์ ทริกเกอร์ 8% #7 จะเน้นลงทุนในกองทุนน้ำมัน United States Oil Fund ซึ่งเป็นกองทุนรวมอีทีเอฟที่มีวัตถุประสงค์ในการลงทุนเพื่อให้ได้รับผลตอบแทนสอดคล้องกับอัตราการเปลี่ยนแปลงของราคาสัญญาฟิวเจอร์สที่อ้างอิงกับน้ำมันดิบคุณภาพดี (WTI Light Sweet Crude Oil) ในตลาดไนเมกซ์ (NYMEX) ในสหรัฐ และมีนโยบายป้องกันความเสี่ยงด้านอัตราแลกเปลี่ยนประมาณ 90% ของมูลค่าทรัพย์สินที่ลงทุนในต่างประเทศ
นายสาห์รัช กล่าวว่า ราคาน้ำมันปรับตัวลดลงจากเหตุความกังวลอุปทานน้ำมันในตลาดโลกที่เพิ่มขึ้นจากอิหร่านที่คาดว่าจะหันกลับมาส่งออกน้ำมันสู่ตลาดโลกได้เพิ่มขึ้นหลังบรรลุข้อตกลงเรื่องนิวเคลียร์ ทำให้ราคาน้ำมันดิบสหรัฐปรับตัวลดลงจากระดับ 60 เหรียญสหรัฐ/บาร์เรล มาสู่ระดับประมาณ 48 เหรียญสหรัฐ/บาร์เรลในปัจจุบัน หรือปรับตัวลงมาประมาณ 20% ในช่วงกว่า 1 เดือนที่ผ่านมา
“เรายังคงประเมินราคาน้ำมันดิบในครึ่งปีหลังของปี 2558 ไว้ที่ มากกว่า 60 เหรียญสหรัฐ /บาร์เรล และมีโอกาสที่จะปรับเพิ่มขึ้นได้อีกค่อนข้างมาก โดยคาดว่าภาวะความต้องการน้ำมันดิบโลกในช่วงครึ่งปีหลังจะดีขึ้นตามภาวะการฟื้นตัวของเศรษฐกิจโลก ในขณะที่การผลิตจะปรับตัวลดลงเนื่องจากผลการลดกำลังผลิตของผู้ประกอบการในสหรัฐ” นายสาห์รัช กล่าว
นายสาห์รัช กล่าวว่า แนะนำให้ลูกค้าลงทุนน้ำมันในจังหวะที่เหมาะสมมาอย่างต่อเนื่อง และทริกเกอร์ฟันด์น้ำมันก็สามารถสร้างผลตอบแทนเป็นที่น่าพอใจ สะท้อนถึงความเชี่ยวชาญในการจับจังหวะการลงทุนได้